ΚΑΝΟΝΙΣΜΟΣ (ΕΚ) αριθ. 1384/94 ΤΟΥ ΣΥΜΒΟΥΛΙΟΥ της 13ης Ιουνίου 1994 για την επιβολή οριστικού δασμού αντιντάμπινγκ στις εισαγωγές μεγάλων ηλεκτρολυτικών πυκνωτών αργιλίου καταγωγής Δημοκρατίας της Κορέας και Ταϊβάν

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

Α. Προσωρινά μέτρα

(1) Με τον κανονισμό (ΕΚ) αριθ. 371/94 (2), η Επιτροπή επέβαλε προσωρινό δασμό αντιντάμπινγκ στις εισαγωγές μεγάλων ηλεκτρολυτικών πυκνωτών αργιλίου καταγωγής Δημοκρατίας της Κορέας και Ταϊβάν, που υπάγονται στον κωδικό ΣΟ ex 8532 22 00.

Β. Μεταγενέστερη διαδικασία

(2) Μετά την επιβολή του προσωρινού δασμού αντιντάμπινγκ, τα ενδιαφερόμενα μέρη που δεν συνεργάστηκαν, δεν υπέβαλαν παρατηρήσεις στις υπηρεσίες της Επιτροπής, εκτός από ένα υπόμνημα που υπέβαλε το Taipei Economic and Cultural Office. Κανένα μέρος δεν ζήτησε να γίνει δεκτό σε ακρόαση από την Επιτροπή.

(3) Ο παραγωγός της Ταϊβάν που συνεργάστηκε, ενημερώθηκε σχετικά με τα βασικά περιστατικά και τις παρατηρήσεις βάσει των οποίων επρόκειτο να συσταθεί η επιβολή οριστικού δασμού αντιντάμπινγκ και η οριστική είσπραξη των ποσών που είχαν κατατεθεί ως εγγύηση μέσω του προσωρινού δασμού. Καθορίστηκε επίσης χρονική περίοδο εντός της οποίας μπορούσε αυτή η εταιρεία να υποβάλει τις παρατηρήσεις της μετά την κοινοποίηση αυτή.

Γ. Υπό εξέταση προϊόν και ομοειδές προϊόν

(4) Όσον αφορά το υπό εξέταση προϊόν, το Taipei Economic and Cultural Office αμφισβήτησε τις προκαταρκτικές διαπιστώσεις της Επιτροπής όσον αφορά το ντάμπινγκ και τη ζημία που προκλήθηκε από την ΗΠΑΜ καταγωγής Ταϊβάν. Προβλήθηκε το επιχείρημα ότι οι πληροφορίες στις οποίες στηρίχθηκε αυτός ο προσδιορισμός ήταν αμφίβολες, εφόσον μόνον λίγες εταιρείες της Ταϊβάν κατασκεύαζαν μεγάλους πυκνωτές που ήταν αντικείμενο της έρευνας, και επειδή δεν ήταν δυνατόν να γίνει διάκριση μεταξύ μεγάλων και μικρών πυκνωτών από τα στατιστικά στοιχεία για τις κοινοτικές εισαγωγές. Ωστόσο, δεν υποβλήθηκε κανένα νέο αποδεικτικό στοιχείο που να θέτει υπό αμφισβήτηση τη βάση πάνω στην οποία στηρίχθηκε ο προκαταρκτικός προσδιορισμός. Όσον αφορά ομοειδές προϊόν, δεν υποβλήθηκε κανένα νέο επιχείρημα. Επομένως, επιβεβαιώνονται οι διαπιστώσεις της Επιτροπής όπως καθορίζονται στις παραγράφους 7 έως 10 του κανονισμού (ΕΚ) αριθ. 371/94.

Δ. Ντάμπινγκ

1. Κανονική αξία

(5) Δεν παραλήφθηκαν παρατηρήσεις σχετικά με τις προκαταρκτικές διαπιστώσεις όσον αφορά την κανονική αξία. Επομένως, για τους σκοπούς των οριστικών διαπιστώσεων, η κανονική αξία καθορίστηκε στην ίδια βάση και με την ίδια μέθοδο με εκείνες που χρησιμοποιήθηκαν στον προσωρινό προσδιορισμό του ντάμπινγκ. Επομένως, επιβεβαιώνονται οι παράγραφοι 11 έως 15 του κανονισμού (ΕΚ) αριθ. 371/94.

2. Τιμή εξαγωγής

(6) Δεν προβλήθηκαν επιχειρήματα όσον αφορά τον προκαταρκτικό προσδιορισμό της τιμής εξαγωγής. Επομένως, επιβεβαιώνεται η μέθοδος που χρησιμοποιήθηκε για τον καθορισμό της τιμής εξαγωγής, όπως περιγράφεται στις παραγράφους 16 έως 17 του κανονισμού (ΕΚ) αριθ. 371/94.

3. Σύγκριση

(7) Ο παραγωγός που συνεργάστηκε προέβαλε ορισμένες αντιρρήσεις όσον αφορά ορισμένα στοιχεία για το κόστος μεταφοράς, καθώς και για την απόρριψη της αναπροσαρμογής που ζητήθηκε για να ληφθούν υπόψη οι μισθοί των πωλητών 7 δεν απέστειλε όμως κανένα αποδεικτικό στοιχείο που να αιτιολογεί την αλλαγή των προσωρινών διαπιστώσεων και συμπερασμάτων της Επιτροπής. Επομένως, επιβεβαιώνονται τα συμπεράσματα και οι διαπιστώσεις όπως περιγράφονται στις παραγράφους 18 και 19 του κανονισμού (ΕΚ) αριθ. 371/94.

4. Περιθώρια ντάμπινγκ

(8) Δεν υποβλήθηκαν άλλα επιχειρήματα όσον αφορά τη μέθοδο που χρησιμοποίησε η Επιτροπή για τον προκαταρκτικό προσδιορισμό της. Επομένως, τα μέσα σταθμισμένα περιθώρια του ντάμπινγκ που καθορίστηκαν οριστικά, εκφρασμένα ως ποσοστό της καθαρής τιμής για το προϊόν ελεύθερο στα κοινοτικά σύνορα είναι:

>ΘΕΣΗ ΠΗΝΑΚΑ>

Ε. Κοινοτική βιομηχανία

(9) Δεν προβλήθηκαν άλλα επιχειρήματα όσον αφορά τον προσδιορισμό της κοινοτικής βιομηχανίας. Επομένως, επιβεβαιώνονται οι διαπιστώσεις της Επιτροπής όπως καθορίζονται στις παραγράφους 22 και 23 του κανονισμού (ΕΚ) αριθ. 371/94.

ΣΤ. Ζημία

(10) Δεν προβλήθηκε κανένα νέο επιχείρημα που να τροποποιεί το προκαταρκτικό συμπέρασμα της Επιτροπής όσον αφορά τη ζημά. Επομένως, επιβεβαιώνονται οι διαπιστώσεις και το συμπέρασμα όπως καθορίζονται στις παραγράφους 24 έως 42 του κανονισμού (ΕΚ) αριθ. 371/94.

Ζ. Πρόκληση ζημίας

(11) Δεν υποβλήθηκαν επιχειρήματα που να αμφισβητούν τα προκαταρκτικά συμπεράσματα της Επιτροπής όσον αφορά τις επιπτώσεις στην κοινοτική βιομηχανία των εισαγωγών που αποτελούν αντικείμενο ντάμπινγκ, όπως καθορίζονται στις παραγράφους 44 έως 47 του κανονισμού (ΕΚ) αριθ. 371/94. Επομένως, επιβεβαιώνονται τα συμπεράσματα της Επιτροπής.

Η. Κοινοτικό συμφέρον

(12) Όπως καθορίζεται στις παραγράφους 49 έως 51 του κανονισμού (ΕΚ) αριθ. 371/94, εξετάστηκαν τα συμφέροντα της κοινοτικής βιομηχανίας και των τελικών χρηστών. Επειδή δεν προβλήθηκαν νέα επιχειρήματα ως προς αυτά, επιβεβαιώνονται οι διαπιστώσεις του κανονισμού (ΕΚ) αριθ. 371/94.

Θ. Δασμός

(13) Τα προσωρινά μέτρα έλαβαν τη μορφή δασμού αντιντάμπινγκ. Τα ποσοστά του δασμού καθορίστηκαν στο επίπεδο περιθωρίων του ντάμπινγκ που διαπιστώθηκαν, όπως περιγράφονται στην παράγραφο 53 του κανονισμού (ΕΚ) αριθ. 371/94, επειδή το αναγκαίο επίπεδο για να εξαλειφθεί η ζημία ήταν υψηλότερο. Επειδή δεν προβλήθηκε κανένα νέο επιχείρημα ως προς αυτό, πρέπει να καθοριστεί οριστικός δασμός στα επίπεδα των περιθωρίων του ντάμπινγκ που καθορίζονται οριστικά στην παράγραφο 8 του παρόντος κανονισμού.

Ι. Είσπραξη των προσωρινών δασμών

(14) Λόγω των περιθωρίων του ντάμπινγκ που καθορίστηκαν και της σημαντικής ζημίας που έχει προκληθεί στην κοινοτική βιομηχανία, θεωρείται αναγκαίο να εισπραχθούν οριστικά τα ποσά που έχουν κατατεθεί ως εγγύηση μέσω του προσωρινού δασμού αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές μεγάλων ηλεκτρικών πυκνωτών, μη στερεών, ηλεκτρολυτικών αργιλίου με γινόμενο ΧΤ (χωρητικότητα πολλαπλασιασμένη με την κλίμακα τάσης) μεταξύ 8 000 και 550 000 μc (micro-coulombs) τάσης 160 V ή περισσότερο, που υπάγονται στον κωδικό ΣΟ ex 8532 22 00 (Κωδικοί Taric: 8532 22 00* 11, 8532 22 00* 13, 8532 22 00* 91, 8532 22 00* 93), καταγωγής Δημοκρατίας της Κορέας και Ταϊβάν.

2. Το ποσοστό του δασμού που εφαρμόζεται στην καθαρή τιμή «ελεύθερο στα σύνορα της Κοινότητας», πριν από τον εκτελωνισμό, είναι το ακόλουθο:

>ΘΕΣΗ ΠΗΝΑΚΑ>

3. Εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Εισπράττονται οριστικά τα ποσά που έχουν κατατεθεί ως εγγύηση μέσω του προσωρινού δασμού αντιντάμπινγκ, δυνάμει του κανονισμού (ΕΚ) αριθ. 371/94.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 13 Ιουνίου 1994.

Για το Συμβούλιο Ο Πρόεδρος Θ. ΠΑΓΚΑΛΟΣ